**Uutiskirje HetaTESin muutoksista 2025-2028**

**1. Sopimuskauden pituus**

Uusi HetaTES on voimassa 1.5.2025–30.4.2028.

Sopimuskauden kolmas vuosi on kuitenkin mahdollista irtisanoa. Heta-liitto ja JHL tarkastelevat tammikuun 2027 aikana yhdessä alan kokonaistilannetta ja taloudellisia näkymiä. Kummallakin osapuolella on tarkastelun jälkeen mahdollisuus irtisanoa työehtosopimus päättymään 30.4.2027.

**2. Palkat**

Palkat määräytyvät 30.6.2025 asti vanhan työehtosopimuksen palkkojen (HetaTES 1.10.2023-30.4.2025) mukaan.

HetaTESin mukaisiin työntekijän vähimmäispalkkoihin tehdään sopimuskauden aikana vuosittaiset korotukset, jotka astuvat voimaan 1.7.2025, 1.7.2026 ja 1.7.2027.

Korotusten jälkeen vähimmäistuntipalkat ovat:

Palkkaryhmä A

* **1.7.2025** alkaen: muualla Suomessa 12,89 € & pääkaupunkiseudulla 13,05 €
* **1.7.2026** alkaen: muualla Suomessa 13,23 € & pääkaupunkiseudulla 13,39 €
* **1.7.2027** alkaen: muualla Suomessa 13,56 € & pääkaupunkiseudulla 13,72 €

Palkkaryhmä B1

* **1.7.2025** alkaen: muualla Suomessa 13,39 € & pääkaupunkiseudulla 13,55 €
* **1.7.2026** alkaen: muualla Suomessa 13,73 € & pääkaupunkiseudulla 13,89 €
* **1.7.2027** alkaen: muualla Suomessa 14,06 € & pääkaupunkiseudulla 14,22 €

Palkkaryhmä B2

* **1.7.2025** alkaen: muualla Suomessa 13,89 € & pääkaupunkiseudulla 14,05 €
* **1.7.2026** alkaen: muualla Suomessa 14,23 € & pääkaupunkiseudulla 14,39 €
* **1.7.2027** alkaen: muualla Suomessa 14,56 € & pääkaupunkiseudulla 14,72 €

Palkkaryhmä C

* **1.7.2025** alkaen: muualla Suomessa 14,39 € & pääkaupunkiseudulla 14,55 €
* **1.7.2026** alkaen: muualla Suomessa 14,73 € & pääkaupunkiseudulla 14,89 €
* **1.7.2027** alkaen: muualla Suomessa 15,06 € & pääkaupunkiseudulla 15,22 €

Pääkaupunkiseudulla tarkoitetaan HetaTESissä Helsinkiä, Espoota, Vantaata ja Kauniaista.

Kokemuslisän sisältävät vähimmäistuntipalkat löytyvät HetaTES:n sivuilta 28–30.

Jos työntekijän henkilökohtainen tuntipalkka ylittää taulukkopalkan, siihen tehdään kuitenkin vähintään 27 sentin korotus 1.7.2025, 1.7.2026 ja 1.7.2027.

**3. Muutokset palkkaryhmiin**

B2- ja C-palkkaryhmiin tehdään muutoksia ja tarkennuksia 1.7.2025 alkaen.

Palkkaryhmä B2 Lääkkeiden itsenäinen jakaminen:

* Lääkkeiden itsenäistä jakamista tarkennetaan työnantajan valvonnan osalta.
* Uuden työehtosopimuksen mukaan työnantajan valvonta tarkoittaa esimerkiksi sitä, että vaikka työntekijä jakaisi lääkkeet, työnantaja pystyy itse varmistamaan, mitä lääkettä hän ottaa ja kuinka paljon. Jos työntekijä jakaa lääkkeet valmiiksi dosettiin tai lääkeannostelijaan, työnantajan valvonta tarkoittaa sitä, että hän pystyy varmistamaan, miten työntekijä asettaa lääkkeet annostelijaan.

Palkkaryhmä B2 Hengitystien toimivuudesta huolehtimisessa avustaminen siltä osin kuin tehtävä ei kuulu palkkaryhmään C:

* Myös yskittäminen yskityslaitteen avulla on jaksossa B2-palkkaryhmän mukainen työtehtävä, joka kuuluu kyseisen palkkaryhmän hengitystien toimivuudesta huolehtimisessa avustamiseen.

Palkkaryhmä C Vaativissa kommunikointiin liittyvissä työtehtävissä avustaminen:

* Vaativia kommunikointiin liittyviä työtehtäviä tarkennetaan erityisesti puhetulkkauksen osalta.
* Uuden tarkennuksen mukaan puhetulkkauksen ei tarvitse liittyä puheella tai äänellä tapahtuvaan kommunikointiin. Vammaisella ihmisellä tulee kuitenkin olla jokin kommunikointikeino tai keinojen kokonaisuus, jolla hän pystyy ilmaisemaan itseään ja omaa tahtoaan tulkkauksen avulla.
* Uudessa työehtosopimuksessa myös tarkennetaan, että vaativien kommunikointiin liittyvien työtehtävien ei tarvitse liittyä sellaiseen vuorovaikutustilanteeseen, jossa on niin sanottu kolmas osapuoli. Työntekijän kommunikaatiotaidot voivat olla edellytys esimerkiksi hänen itsensä ja vammaisen ihmisen väliselle toimivalle kommunikoinnille.

**4. Kokemuslisät**

Työntekijän vähimmäistuntipalkka nousee seuraavien kokemuslisään oikeuttavien työskentelykuukausien jälkeen: 12 kk (1 vuosi), 36 kk (3 vuotta), 60 kk (5 vuotta), 96 kk (8 vuotta) ja 132 kk (11 vuotta) ja 168 kk (14 vuotta). Ajankohtiin, jolloin työntekijä saavuttaa uuden kokemuslisäluokan, ei ole tullut tällä sopimuskaudella muutoksia.

Sen sijaan korkeimpien kokemuslisäluokkien kokemuslisäprosentit muuttuvat.

Kokemuslisäprosentit nousevat 1.7.2025 alkaen vähintään viiden vuoden kokemuslisäluokissa. Kokemuslisä on 1,7 % viiden ja kahdeksan vuoden kokemuslisäluokissa. 11 ja 14 vuoden kokemuslisäluokissa lisä on jatkossa 2,0 %.

Yhden ja kolmen vuoden kokemuslisät pysyvät nykyisen suuruisena, eli ne ovat jatkossakin 1,25 %.

30.6.2025 asti työntekijän senhetkiseen tuntipalkkaan tehdään aina 1,25 prosentin suuruinen kokemuslisän korotus hänen siirtyessään seuraavaan kokemuslisäluokkaan.

**5. Yötyö**

Kello 21.00 ja 6.00 välisenä aikana tehdystä työstä maksetaan työntekijälle yölisää.

Yleistyöajassa yölisään ei tule sopimuskaudella muutoksia, vaan yölisään oikeuttavilta tunneilta maksetaan 30 %:lla korotettu työntekijän henkilökohtainen tuntipalkka.

Jaksotyön yölisä nousee 40 %:iin niiltä työvuoroilta, jotka alkavat 1.1.2026 tai sen jälkeen. Tätä ennen tehdyiltä työvuoroilta maksetaan 30 %:lla korotettu työntekijän henkilökohtainen tuntipalkka.

**6. Ylityö**

HetaTESissä on ollut yleistyöaikaa koskevassa ylityömääräyksessä kumulatiivinen korvaustaulukko, jonka mukaisesti ylityötä on korvattu silloin, kun työajan tasoittumisjaksot ovat käytössä. Taulukko on poistettu uudesta HetaTESistä. Ylityö yleistyöajassa korvataan työntekijälle nyt samalla tavalla riippumatta siitä, onko ylityö syntynyt vuorokautisen, viikoittaisen tai tasoittumisjaksottaisen enimmäistyöajan ylittymisestä.

Ylityö yleistyöajassa korvataan siten, että kolmelta (3) ensimmäiseltä ylityötunnilta maksetaan 50 %:lla korotettu palkka. Seuraavilta ylityötunneilta maksetaan 100 %:lla korotettu palkka.

Siihen, mikä on HetaTESin tarkoittamaa ylityötä, ei ole tullut muutoksia.

Myöskään jaksotyön ylityömääräystä tai ylityösopimusta koskevia kohtia ei ole asiallisesti muutettu.

**7. Poissaolot**

Sairauspoissaolot:

* Määräyksen sisältö on kirjoitettu uuteen järjestykseen, mikä vahvistaa omailmoituskäytännön merkitystä.
* Työnantajalla on jatkossakin kuitenkin aina halutessaan oikeus pyytää työntekijältä lääkärintodistus jo ensimmäisestä sairauspoissaolopäivästä lähtien.
* Soveltamisohjeessa korostetaan työnantajan työnjohto-oikeutta sairauspoissaoloja ja omailmoituskäytäntöä koskevissa tilanteissa.

Sairausajan palkka:

* Sairausajan palkkaa koskevaan pykälään on lisätty uusi klausuuli siitä, että Heta-liitolla ja JHL:llä on yhteinen tahto neuvotella sairausajan palkallisuutta koskevista määräyksistä tulevaisuudessa.

Tilapäinen hoitovapaa:

* Palkallisen tilapäisen hoitovapaan ikärajaa on nostettu alle 10-vuotiaasta lapsesta niin, että jatkossa se koskee työntekijän alle 12-vuotiasta lasta.
* Palkallisen tilapäisen hoitovapaan kestoa on täsmennetty siten, että palkallisen vapaan kesto on kolme peräkkäistä kalenteripäivää. Aiemmin määräyksessä on puhuttu työpäivistä.

Lyhyet tilapäiset poissaolot:

* Pykälän otsikko on muutettu. Entinen otsikko on ollut Syntymäpäivät ja hautajaiset.
* Pykälää on muutettu niin, että jos työntekijän perheenjäsen kuolee työntekijän työpäivänä, päivä on palkallinen vapaapäivä.
* Perheenjäsenen määritelmä kattaa samassa taloudessa elävät avio- ja avopuolisot sekä näiden samassa taloudessa elävät omat tai puolison lapset.

**8. Muita muutoksia**

* Lomautus

Lomautusmääräykseen on lisätty uusi soveltamisohje, jonka mukaan Heta-liitto ja JHL suosittelevat sopimista kirjallisesti siitä, kenellä on työnantajan lisäksi lomautusoikeus, jos työnantaja on estynyt lomauttamasta työntekijää esimerkiksi sairaalaan joutumisen vuoksi. Asiasta voi sopia esimerkiksi työsopimuksessa.

* Työaika

Jaksotyöajassa matkan ajan työaikaa (6.2.2.3) koskeva kohta työntekijöiden työajan tasaamisesta on yhdenmukaistettu yleistyöaikaa koskevan vastaavan määräyksen kanssa. Jaksotyöaikaa koskevaa määräystä on täydennetty mahdollisuudella muiden työntekijöiden työajan tasaamisesta:

Ellei matkalla mukana olevien tai muiden työntekijöiden työaikoja ei pystytä tasaamaan normaalin käytössä olevan jakson kuluessa, voidaan työaika tasoittaa useamman jakson aikana.

* Arkipyhät

Arkipyhän ja työntekijän vapaapäivän yhtäaikaisuutta koskevaa määräystä on muutettu, ja muutos tulee voimaan 1.6.2025.

Muutoksen tarkoitus on, että ns. vuosiloman sisään jäävät arkipyhät, jotka eivät aiemmin ole oikeuttaneet työntekijää saamaan ylimääräistä palkallista vapaapäivää, ovat jatkossa työntekijälle arkipyhinä palkallisia vapaapäiviä.

Kuitenkaan arkipyhä, joka on yhtä aikaa työntekijän sairauslomapäivän tai sovitun palkallisen tai palkattoman vapaapäivän kanssa, ei oikeuta arkipyhäkorvaukseen tai saamaan vastaavaa palkallista vapaapäivää muuna ajankohtana.

Palkattomalla vapaapäivällä tarkoitetaan määräyksessä esimerkiksi palkattomia perhevapaita, opintovapaata tai työntekijän kanssa sovittua työvapaata, ei työntekijän tavanomaisia vapaapäiviä.

* Palkanmaksu

Heta-liitto ja JHL suosittelevat palkanmaksua koskevassa 12.5 määräyksessä, että seuraavasta, kerran kuukaudessa tapahtuvasta palkanmaksutavasta siirrytään muihin HetaTESin mahdollistamiin palkanmaksutapoihin. Uusissa työsuhteissa ei pidä ottaa käyttöön tätä palkanmaksutapaa ilman painavaa syytä:

Palkka voidaan maksaa kerran kuukaudessa, jos työntekijällä on työehtosopimuksen mukainen säännöllinen työaika (täyttä työaikaa tekevät) tai peruspalkan muodostus on muutoin säännönmukainen. Tällöin peruspalkka maksetaan kuukausittain viimeistään kuukauden viimeisenä päivänä ja palkkakauden työaikakorvaukset (lisät) viimeistään seuraavan kuukauden 15. päivä. Palkka lasketaan tällöin seuraavasti: 4,35 x viikkotyöaika x henkilökohtainen tuntipalkka. Jos työaika on määritelty työsopimuksessa kuukautta kohden, lasketaan palkka kertomalla työsopimuksen mukainen kuukausittainen työtuntimäärä henkilökohtaisella tuntipalkalla.

* Auton käyttö

Matka- ja muiden kulujen korvaamista koskevaan 13 §:ään on lisätty uusi soveltamisohje, jossa on suosituksia toimintatavoista, jos työntekijän työtehtäviin kuuluu autolla ajamista.

* Vuosilomapalkan maksuajankohta

Vuosilomapalkan maksuajankohtaan tulee muutos, jota sovelletaan lomiin tai loman osiin, jotka alkavat aikaisintaan 1.1.2026.

Vuosilomapalkka maksetaan jatkossa työsuhteessa tavanmukaisesti noudatettavana palkanmaksupäivänä.

Työntekijällä on kuitenkin halutessaan oikeus saada vuosilomapalkka maksetuksi siten kuin vuosilomalaissa säädetään. Pyyntö on esitettävä viimeistään kuukautta ennen loman alkua.

Vuosilomalain mukainen periaate yli kuuden päivän lomissa on vuosilomapalkan maksaminen ennen loman alkamista ja tätä lyhyemmissä lomanosissa vuosilomapalkan maksaminen tavanomaisena palkanmaksupäivänä.